L'Ajuntament de Bétera ret homenatge i agraeix la gran labor de l'Agrupació de Voluntaris de Protecció Civil en el seu dia
Sin fecha

L'Ajuntament de Bétera ha celebrat hui el Dia Internacional de Protecció Civil retent homenatge a tots els voluntaris i voluntàries que exerceixen unes labors fonamentals i de gran ajuda a la ciutadania en l'agrupació de Bétera.

En pocs dies farà un any que la vida de tot el món va canviar i que va començar a conéixer-se la paraula coronavirus. En un escenari desconegut, moltes persones per la seua professió i treball van fer un pas al capdavant per a posar-se a primera línia d'aquesta pandèmia i tal com ha comentat el regidor de Seguretat Ciutadana, Julio Inés “entre ells es trobava l'Agrupació de Voluntaris de Protecció Civil de Bétera, els qui de manera altruista i desinteressada es van posar a la disposició de l'Ajuntament per a ajudar a tots els veïns i veïnes del municipi en diverses labors com el repartiment de productes bàsics i medicaments o amb gestos d'esperança com omplir el municipi de música i sirenes a les 20:00h cada dia”.

D'aquesta manera, hui s'ha reunit els membres de Protecció Civil per a agrair i reconéixer a tots i cadascun d’ells l'extraordinària labor que van realitzar i realitzen i aplaudir el seu compromís amb la ciutadania beterana i fer-los lliurament del llibre “Bétera i el seu patrimoni”.

“Un acte xicotet i senzill donades les circumstàncies sanitàries però molt emotiu i amb un clar objectiu, mostrar tot l'agraïment que aquest Ajuntament té cap a aquesta agrupació per la seua col·laboració, solidaritat i calor humana que ofereixen en cadascuna de les labors que exerceixen”, ha destacat l'Alcaldessa de Bétera.